Document ID: 32003R1440

Κανονισμός (ΕΚ) αριθ. 1440/2003 της Επιτροπής
της 12ης Αυγούστου 2003
για το άνοιγμα πωλήσεων με διαγωνισμούς αλκοολών οινικής προέλευσης για αποκλειστική χρήση στον τομέα των καυσίμων στις τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυσης της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2),
τον κανονισμό (ΕΚ) αριθ. 1623/2000 της Επιτροπής, της 25ης Ιουλίου 2000, για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς(3), όπως τροποποιήθηκε τελευταία από τον κανονισμό (ΕΚ) αριθ. 1183/2003(4), και ιδίως το άρθρο 86,
Εκτιμώντας τα ακόλουθα:
(1) Ο κανονισμός (ΕΚ) αριθ. 1623/2000 καθορίζει, μεταξύ άλλων, τις λεπτομέρειες εφαρμογής σχετικά με τη διάθεση των αποθεμάτων αλκοόλης που έχουν συσταθεί κατόπιν των αποστάξεων που προβλέπονται στα άρθρα 27, 28 και 30 του κανονισμού (ΕΚ) αριθ. 1493/1999 και κατέχονται από τους οργανισμούς παρέμβασης.
(2) Πρέπει να πραγματοποιηθούν διαγωνισμοί για τη διάθεση της αλκοόλης οινικής προέλευσης για την εξαγωγή προς τις τρίτες χώρες για αποκλειστική χρήση στον τομέα των καυσίμων των τρίτων χωρών, ώστε να μειωθούν τα αποθέματα κοινοτικής οινικής αλκοόλης και να διασφαλιστεί η συνέχεια του εφοδιασμού για τις τρίτες χώρες.
(3) Η κοινοτική αλκοόλη οινικής προέλευσης η οποία έχει αποθεματοποιηθεί από τα κράτη μέλη αποτελείται από ποσότητες που προέρχονται από τις αποστάξεις που προβλέπονται στα άρθρα 35, 36 και 39 του κανονισμού (ΕΟΚ) αριθ. 822/87 του Συμβουλίου, της 16ης Μαρτίου 1987, για την κοινή οργάνωση της αμπελοοινικής αγοράς(5), όπως τροποποιήθηκε τελευταία από τον κανονισμό (ΕΚ) αριθ. 1677/1999(6), καθώς και στα άρθρα 27, 28 και 30 του κανονισμού (ΕΚ) αριθ. 1493/1999.
(4) Από την έκδοση του κανονισμού (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(7), οι τιμές των προσφορών και οι εγγυήσεις πρέπει να εκφράζονται σε ευρώ και οι πληρωμές πρέπει να πραγματοποιούνται σε ευρώ.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του οίνου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Πραγματοποιείται πώληση, με οκτώ διαγωνισμούς, της αλκοόλης για αποκλειστική χρήση στον τομέα των καυσίμων στις τρίτες χώρες, οι οποίοι αριθμούνται από 333/2003 ΕΚ έως 340/2003 ΕΚ.
Η συνολική ποσότητα είναι 430000 εκατόλιτρα. Η αλκοόλη προέρχεται από τις αποστάξεις που προβλέπονται στο άρθρο 35 του κανονισμού (ΕΟΚ) αριθ. 822/87 και στα άρθρα 27 και 30 του κανονισμού (ΕΚ) αριθ. 1493/1999 και κατέχεται από το γαλλικό και τον πορτογαλικό οργανισμό παρέμβασης.
Καθένας από τους διαγωνισμούς που αριθμούνται από 333/2003 ΕΚ έως 339/2003 ΕΚ αφορά ποσότητα 50000 εκατολίτρων αλκοόλης 100 % vol, και ο διαγωνισμός 340/2003 ΕΚ αφορά ποσότητα 80000 εκατολίτρων αλκοόλης 100 % vol.
Άρθρο 2
Η αλκοόλη που τίθεται σε πώληση για εξαγωγή εκτός της Ευρωπαϊκής Κοινότητας προορίζεται να εισαχθεί σε μία από τις ακόλουθες τρίτες χώρες: Costa Rica, El Salvador και Τζαμάικα και πρέπει να χρησιμοποιηθεί σύμφωνα με τις διατάξεις του άρθρου 86 του κανονισμού (ΕΚ) αριθ. 1623/2000.
Άρθρο 3
Ο τόπος όπου βρίσκονται οι σχετικές δεξαμενές καθώς και οι αναφορές τους, η ποσότητα αλκοόλης που περιέχεται σε κάθε μια από τις δεξαμενές, ο αλκοολικός τίτλος και τα χαρακτηριστικά της αλκοόλης, ορισμένες ειδικές προϋποθέσεις καθώς και η υπηρεσία της Επιτροπής η οποία είναι αρμόδια για την παραλαβή των προσφορών εμφαίνονται στο παράρτημα I του παρόντος κανονισμού.
Άρθρο 4
Η πώληση πραγματοποιείται σύμφωνα με τις διατάξεις των άρθρων 87, 88, 89, 90, 91, 95, 96, 100, 101 και 102 του κανονισμού (ΕΚ) αριθ. 1623/2000 και του άρθρου 2 του κανονισμού (ΕΚ) αριθ. 2799/98.
Άρθρο 5
Η ελάχιστη τιμή στην οποία μπορούν να πραγματοποιηθούν οι προσφορές είναι 9 ευρώ ανά εκατόλιτρο αλκοόλης 100 % vol, για τους διαγωνισμούς από 333/2003 ΕΚ έως 340/2003 ΕΚ.
Άρθρο 6
1. Η φυσική παραλαβή της αλκοόλης από τις αποθήκες αποθεματοποίησης κάθε οργανισμού παρέμβασης πρέπει να ολοκληρωθεί το αργότερο στις 31 Μαρτίου 2004.
2. Η εξαγωγή της αλκοόλης που κατακυρώνεται στο πλαίσιο των διαγωνισμών που αναφέρονται στο άρθρο 1 του παρόντος κανονισμού πρέπει να πραγματοποιηθεί το αργότερο στις 30 Απριλίου 2004.
Άρθρο 7
Για να είναι παραδεκτή, η προσφορά πρέπει να συνεπάγεται την ανάληψη μιας σειράς δεσμεύσεων και την υποβολή εγγράφων που απαριθμούνται στο παράρτημα II του παρόντος κανονισμού και πρέπει να είναι σύμφωνη με τα άρθρα 88 και 97 του κανονισμού (ΕΚ) αριθ. 1623/2000.
Άρθρο 8
Οι διατυπώσεις που αφορούν τη δειγματοληψία ορίζονται στα άρθρα 91 και 98 του κανονισμού (ΕΚ) αριθ. 1623/2000.
Άρθρο 9
Οι υπηρεσίες της Επιτροπής που αναφέρονται στο άρθρο 91 παράγραφος 5 του κανονισμού (ΕΚ) αριθ. 1623/2000 εμφαίνονται στο παράρτημα III του παρόντος κανονισμού.
Άρθρο 10
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Αυγούστου 2003.

Labels: 3
14
5
6